Diari Oficial de la Generalitat Valenciana


Sumari del DOGV 4368, del 30-10-2002 (2002/11335)

ACORD de 2 d'octubre de 2002, de la Comissió Territorial d'Urbanisme de València, relatiu a la taxació conjunta d'elements estructurals del terme d'Almussafes.
---------------------------------------------------------------------------------------------------------------------------------------------------------------

### Dades del document

Número de DOGV
:   4368

Data del DOGV
:   30-10-2002

Secció del DOGV
:   V. ALTRES ANUNCIS - F) EXPROPIACIONS

Número del document
:   2002/11692


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 2 d'octubre de 2002, de la Comissió Territorial d'Urbanisme de València, relatiu a la taxació conjunta d'elements estructurals del terme d'Almussafes. [2002/M11640]
  
En relació amb l'expedient remés per la Conselleria d'Innovació i Competitivitat, relatiu a la taxació conjunta d'elements estructurals del terme d'Almussafes.
  
Antecedents de fet
  
1. Per mitjà de Resolució del conseller d'Innovació i Competitivitat de 5 de febrer de 2002, es va acordar aprovar inicialment el procediment d'expropiació per taxació conjunta, després d'això es va procedir a publicar els corresponents anuncis en el periòdic El Mundo de 13 de març de 2002 i en el Butlletí Oficial de la Província de València i el Diari Oficial de la Generalitat Valenciana, exposició al públic en el Servici Territorial d'Indústria i Energia de València, com també a efectuar les notificacions individuals als titulars de drets. Durant la fase d'informació al públic es van formular 14 al·legacions, 13 de les quals corresponen a l'Associació Valenciana d'Agricultors, estes són informades per l'autor del projecte que proposa la desestimació de part d'estes, a excepció de les que es referixen a canvis de titularitat, a la inclusió de millores no previstes en el projecte i a l'acceptació d'indemnització de demèrit per reducció de superfície a dues de les parcel·les afectades. Per l'Ajuntament d'Almussafes s'emet informe favorable per Acord del Ple de data 6 de juny de 2002. El 23 de juliol de 2002 es remet, pel secretari general de la Conselleria d'Innovació i Competitivitat, per a l'aprovació per la Comissió Territorial d'Urbanisme.
  
2. L'objecte del projecte és obtindre, a través del procediment d'expropiació per taxació conjunta, els terrenys necessaris per als sistemes generals de l'ampliació del parc industrial Joan Carles I, i concretament la millora de la secció i el traçat del camí de la Foia que procedix d'Almussafes i entra en el parc industrial fins a intersectar amb el vial identificat com D-2 i que forma part de la xarxa primària de dotacions públiques. A més, la secció del vial preveurà una vorera per a accedir a l'institut projectat en l'extrem sud del parc i un carril bici.
  
3. La documentació aportada consta de memòria, relació de titulars, informe justificatiu del quadre de preus, pressupost, plans i fulls de camp i valoració individualitzada.
  
4. Durant la tramitació de l'expedient s'han sol·licitat els informes sectorials següents:
  
Gerència Regional del Cadastre, Ministeri d'Economia i Hisenda, sol·licitat el 10 de setembre de 2002, rebut el 25 de setembre de 2002 en sentit favorable.
  
Conselleria d'Obres Públiques, Urbanisme i Transports, sol·licitat el 29 de juliol de 2002.
  
5. L'expropiació que es tramita és conseqüència de la Resolució del conseller d'Obres Públiques, Urbanisme i Transports de data 26 d'octubre de 2000, per la qual s'aprova definitivament la delimitació de l'àrea de reserva de terrenys per a la constitució de patrimoni públic de sòl industrial. La Comissió Territorial d'Urbanisme de València, amb data 31 de maig de 2001, va aprovar l'expedient de taxació conjunta dels terrenys inclosos en el projecte d'expropiació de l'àrea de reserva per a la constitució de patrimoni públic de sòl industrial en el parc industrial Rei Joan Carles I, situat entre els termes d'Almussafes i de Picassent.
  
6. La Comissió Informativa de la Comissió Territorial d'Urbanisme de València, en sessió de 26 de setembre de 2002, va emetre l'informe relatiu al projecte que ens ocupa, i així es complix el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. Se sotmet a la Comissió Territorial d'Urbanisme de València l'aprovació definitiva del projecte d'expropiació per taxació conjunta tramitat per la Conselleria d'Innovació i Competitivitat de determinats terrenys. L'aprovació definitiva dels projectes d'expropiació per taxació conjunta correspon a la Comissió Territorial d'Urbanisme de conformitat amb el que establixen els apartats del 6 al 8 de l'article 202 del Reglament de Gestió Urbanística, aprovat pel Reial Decret 3.288/1978, de 25 d'agost (RGU), i en l'article 10.d del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense cap valoració de l'oportunitat del projecte, i, al mateix temps, la intervenció d'este òrgan ho serà sense perjuí de la ulterior actuació del Jurat Provincial d'Expropiació, que serà el que, en última instància, si hi ha oposició dels expropiats, resoldrà sobre el preu just. Així les coses, la intervenció de la comissió s'haurà de limitar a la comprovació que la tramitació del projecte s'ha ajustat a la normativa vigent, que la documentació és prou per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 6/1998, de 13 d'abril, sobre Règim del Sòl i Valoracions (LRSV), disposa que «a l'efecte d'expropiació, les valoracions del sòl s'efectuaran d'acord amb els criteris establits en la present llei, qualsevol que siga la finalitat que la motive i la legislació, urbanística o d'un altre caràcter, que la legitime». D'esta manera, en eixe simple control de legalitat que ens ocupa del que es tractarà fonamentalment és de comprovar l'adequació del projecte a esta llei i a la normativa complementària d'este.
  
2. La tramitació de l'expedient d'expropiació per taxació conjunta ha sigut correcta, de conformitat amb el que resulta de l'article 36 de la Llei 6/1998, de 13 d'abril, sobre Règim del Sòl i Valoracions (LRSV) i dels apartats 2 i següents de l'article 202 del RGU, norma supletòria estatal que regula amb detall el procediment d'aprovació de les expropiacions per taxació conjunta.
  
3. La documentació del projecte d'expropiació per taxació conjunta és suficient, a l'efecte del compliment del que preceptua l'article 202.1 del RGU.
  
4. Els terrenys afectats per l'expropiació tenen la condició de sòl no urbanitzable segons el vigent Pla General del municipi d'Almussafes, aprovat definitivament per la Comissió Territorial d'Urbanisme de València en sessió de 29 de març de 1994. El 29 de novembre de 2001 el conseller d'Obres Públiques, Urbanisme i Transports va aprovar definitivament el pla especial amb homologació i ordenació detallada, el programa per al desenrotllament de l'actuació integrada i el projecte d'urbanització per a l'ampliació del parc industrial Rei Joan Carles I que legitima i fa possible l'expropiació dels terrenys afectats per esta.
  
5. L'article 26.1 de la LRSV establix que el valor del sòl no urbanitzable «es determinarà pel mètode de comparació a partir de finques anàlogues» i que «a estos efectes, la identitat de raó que justifique l'analogia haurà de tindre en compte el règim urbanístic, la situació, les dimensions i la naturalesa de les mencionades finques en relació amb la que es valora, així com, si és procedent, els usos i els aprofitaments que siguen susceptibles».
  
El projecte de la Conselleria d'Innovació i Competitivitat ha aplicat com a valors de sòl, en funció la seua actual dedicació, els següents:
  
- Horta. 7,99 euros.
  
- Horta sense cultivar (ús de séquia). 7,99 euros.
  
- Terreny sense cultivar. 7,99 euros.
  
- Esplanada. 7,99 euros
  
- Fruiters. 7,99 euros.
  
- Tarongers entrant en producció. 9,02 euros.
  
- Camí. 7,99 euros.
  
La valoració es porta a efecte per mitjà del mètode de capitalització de rendes reals o potencials del sòl i de conformitat amb el seu estat en el moment de la valoració, atés que la inexistència de valors comparables impedix l'aplicació del mètode de comparació.
  
No obstant això, els valors aplicats han sigut idèntics als utilitzats en la taxació conjunta aprovada definitivament per la CTU el 31 de maig de 2001.
  
Ha de concloure's que la valoració del sòl duta a terme per la Conselleria d'Innovació i Competitivitat s'ha ajustat al que disposa l'article 26 de la LRSV.
  
6. L'article 31 de la LRSV assenyala que les plantacions, els sembrats, les obres i les instal·lacions que existisquen en el sòl, llevat que, pel seu caràcter d'obres permanents, hagen sigut tingudes en compte en la determinació del valor del terreny, es valoraran, amb independència d'este, d'acord amb els criteris de la Llei d'Expropiació Forçosa, i el seu import serà satisfet als seus titulars. Al seu torn, l'article 31.2 de la LRSV establix que el valor de les edificacions es calcularà amb independència del sòl i es valorarà d'acord amb la normativa cadastral en funció del seu cost de reposició corregit en atenció a l'antiguitat i estat de conservació. Finalment, els articles 31.3 i 32 es referixen a les indemnitzacions a favor d'arrendataris i a la valoració de les concessions administratives i dels drets reals.
  
El projecte d'expropiació ha valorat de forma independent les obres i les instal·lacions, les edificacions i les plantacions existents amb la qual cosa s'ajusta a allò que ha previst l'esmentat precepte legal.
  
Sobre el valor total del preu just (després de la suma del valor del sòl i el de les obres, les plantacions i les instal·lacions) s'ha aplicat el premi d'afectació del 5%, de conformitat amb el que establix l'article 47 de la Llei d'Expropiació Forçosa.
  
7. L'acord d'aprovació de l'expedient d'expropiació, pel procediment de taxació conjunta, habilita que, després del pagament previ o depòsit de l'import, es puga procedir a l'ocupació de la finca, i es produïxen els efectes prevists en els números 6, 7 i 8 de la Llei d'Expropiació Forçosa, sense perjuí de la valoració, si és procedent, pel Jurat Provincial d'Expropiació (article 138.4 del Reial Decret 1.346/1976, pel qual s'aprova la Llei del Sòl i Ordenació Urbanística, i articles 202 i 203 del Reial Decret 3.288/1978, pel qual s'aprova el Reglament de Gestió Urbanística).
  
8. Correspon a la Comissió Territorial d'Urbanisme la competència per a l'aprovació definitiva dels expedients d'expropiació per taxació conjunta, de conformitat amb l'article 10.d) del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
En virtut de tot el que s'ha exposat anteriorment, la Comissió Territorial d'Urbanisme, en sessió de 2 d'octubre de 2002, acorda:
  
Primer
  
Aprovar l'expedient d'expropiació per taxació conjunta tramitat per la Conselleria d'Innovació i Competitivitat per a l'obtenció dels terrenys destinats a elements estructurals en l'ampliació del parc industrial Rei Joan Carles I del terme d'Almussafes.
  
Segon
  
Aprovar les valoracions de béns i drets que s'han d'expropiar.
  
Tercer
  
Declarar la urgent ocupació dels béns i els drets afectats.
  
Contra el present acord, que no posa fi a la via administrativa, en allò que es referix a al punt 3 es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data de recepció de la present notificació.
  
Tot això sense perjuí que es puga exercir qualsevol altre recurs que s'estime oportú.
  
Respecte dels punts 1 i 2 no es pot interposar recurs, ja que es tracta d'actes de tràmit que no donen lloc a la impossibilitat de continuar un procediment ni produïxen indefensió.
  
Així mateix, és procedent notificar el present acord als interessats titulars de béns que figuren en el projecte d'expropiació, s'adjunta a esta còpia el corresponent full de preu just, i se'ls fa sabedors que, en el termini de 20 dies hàbils següents a la recepció d'esta notificació, podran manifestar per escrit davant d'esta Comissió Territorial d'Urbanisme la seua disconformitat amb la valoració establida en l'expedient aprovat. Si en este termini els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, i s'entén determinat el preu just definitivament i de conformitat.
  
Dels fulls de preu just impugnats es donarà trasllat per part d'esta comissió, junt amb l'expedient, al Jurat Provincial d'Expropiació Forçosa de València, i la taxació dels béns es farà d'acord amb els criteris de valoració establits en la Llei sobre Règim del Sòl i Valoracions.
  
València, 2 d'octubre de 2002.- El secretari de la Comissió Territorial d'Urbanisme: José Manuel Palau Navarro.